**Praktik- og uddannelseskrav (social klausul)**

**ENTREPRISE- OG RÅDGIVNINGSKONTRAKTER MED EN VARIGHED PÅ MINDST 6 MÅNEDER SAMT EN KONTRAKTSUM PÅ MINDST 5 MIO. KR. EKSKL. MOMS ELLER EN LØNSUM PÅ MINDST 4 MIO. KR.**

1. *Entreprenøren/Rådgiveren* skal sikre, at mindst x % af de årsværk (ét årsværk svarende til 1.924 arbejdstimer inkl. ferie, sygdom, skoleophold mv.), der anvendes til at opfylde kontrakten, besættes med en eller flere praktikanter. En praktikant er en arbejdstager, med hvem *entreprenøren/rådgiveren* eller dennes *underentreprenører/underrådgivere* indgår eller har indgået en uddannelsesaftale. Uddannelsesaftalen skal indgås som led i et uddannelsesforløb, som praktikanten følger, og skal være rettet mod, at praktikanten opnår personlige, sociale og faglige kvalifikationer, som understøtter praktikantens uddannelsesforløb, og som giver grundlag for beskæftigelse på arbejdsmarkedet. Uddannelsesforløb i medfør af lovbekendtgørelse nr. 606 af 24.maj 2019 om forberedende grunduddannelse og lovbekendtgørelse nr. 51 af 22. januar 2020 om erhvervsuddannelser anses at opfylde ovenstående krav til uddannelsesforløb. *Entreprenøren/Rådgiveren* eller dennes *underentreprenører/underrådgivere* kan indgå uddannelsesaftaler om uddannelsesforløb i medfør af andre tilsvarende uddannelsesordninger i EU/EØS, herunder med elever fra andre EU/EØS-lande, som opfylder ovenstående krav til et uddannelsesforløb. *Entreprenøren/Rådgiveren* kan vælge at beskæftige en eller flere praktikanter i en kortere periode, forudsat at det samlede antal arbejdstimer, som udføres af praktikanter, svarer til beskæftigelse af mindst x % af de årsværk, der anvendes til at opfylde kontrakten, i kontraktens løbetid. *Entreprenøren/Rådgiveren* kan opfylde sin forpligtelse til at beskæftige praktikanter ved at overføre en (eller flere) praktikant(er), som ved kontraktens indgåelse er ansat hos *entreprenøren/rådgiveren* til det arbejde, som kontrakten omhandler. Såfremt opgavens omfang efter kontraktens indgåelse nedsættes betydeligt, reguleres det krævede antal årsværk praktikanter tilsvarende.
2. Såfremt *entreprenøren/rådgiveren* i modsat fald må afskedige medarbejdere, kan bygherren tillade, at *entreprenøren/rådgiveren* overfører andre medarbejdere end praktikanter til at varetage opfyldelsen af kontrakten, selv om det medfører, at kravet om beskæftigelse af praktikant(er) ikke kan opfyldes.
3. Forpligtelsen til at beskæftige praktikant(er) bortfalder, hvis *entreprenøren/rådgiveren* ikke er i stand til at finde en praktikant (eller praktikanter), som ønsker at indgå i en uddannelsesaftale med virksomheden. Forpligtelsen bortfalder dog kun, hvis *entreprenøren/rådgiveren* kan dokumentere, 1) at der i rimeligt omfang er annonceret efter praktikanter på [www.praktikpladsen.dk](http://www.praktikpladsen.dk) eller foretaget en passende annoncering i et andet EU/EØS-land, og 2) at en teknisk skole eller tilsvarende skole eller anden relevant myndighed i et andet EU/EØS-land efter konkret henvendelse fra *entreprenøren/rådgiveren* ikke har set sig i stand til at formidle en praktikant til ansættelse.
4. Hvis *entreprenøren/rådgiveren* ikke kan godkendes som praktikvirksomhed på grund af forhold, der ikke kan afhjælpes uden væsentlig ulempe for *entreprenøren/rådgiveren*, kan *entreprenøren/rådgiveren* efter samtykke fra bygherren vælge at opfylde kravet om beskæftigelse af praktikant(er) ved at besætte stillingen med et tilsvarende antal ledige, der skal i virksomhedspraktik som led i afklaring eller opkvalificering, eller som er omfattet af en lignende ordning for ledige i et andet EU/EØS-land (herefter også benævnt ”praktikant”). Såfremt kommunen eller anden relevant myndighed i et andet EU/EØS-land efter konkret henvendelse fra bygherren ikke har set sig i stand til at formidle en eller flere praktikant(er) til ansættelse, bortfalder *entreprenørens/rådgiverens* forpligtelse til at beskæftige praktikant(er).
5. *Entreprenøren/Rådgiveren* skal på bygherrens anmodning dokumentere, at kravet om beskæftigelse af praktikant(er) er opfyldt.
6. *Entreprenøren/Rådgiveren* skal give meddelelse til bygherren, hvis en stilling, som skal besættes med en praktikant, ikke har kunnet besættes i en periode på mere end 8 uger.
7. Hvis der opstår uenighed om, hvorvidt *entreprenørens/rådgiverens* manglende beskæftigelse af en eller flere praktikant(er) er berettiget, kan bygherren forlange en uddybende redegørelse fra *entreprenøren/rådgiveren*. Hvis bygherren herefter fortsat finder *entreprenørens/rådgiverens* handling uberettiget, kan bygherren meddele *entreprenøren/rådgiveren*, at den manglende beskæftigelse af en eller flere praktikant(er) vil blive betragtet som misligholdelse af kontrakten. Sker der herefter fortsat misligholdelse af kontrakten, er bygherren berettiget til efter påkrav

	1. at kræve en bod på DKK 5.000 pr. påbegyndt uge pr. manglende årsværk praktikant, som *entreprenøren/rådgiveren* efter nærværende klausul er forpligtet til at beskæftige, indtil *entreprenøren/rådgiveren* har afleveret behørig dokumentation, jf. denne klausuls pkt. 2, 3 og 4, eller
	2. at ophæve kontrakten som misligholdt efter de bestemmelser, som er fastlagt i *AB 18 §§ 59 og 63 med Region Syddanmarks tilføjelser, ændringer og præciseringer/ABT 18 §§ 57 og 61 med Region Syddanmarks tilføjelser, ændringer og præciseringer/ABR 18 § 55.*
8. Hvis *entreprenøren/rådgiveren* ikke opfylder sin pligt til at give meddelelse om manglende beskæftigelse af en eller flere praktikanter eller til at dokumentere, at kravet om beskæftigelse af praktikant(er) er opfyldt, kan bygherren meddele *entreprenøren/rådgiveren*, at dette betragtes som misligholdelse af kontrakten. Sker der herefter fortsat misligholdelse af kontrakten, er bygherren berettiget til efter påkrav

	1. at kræve en bod på DKK 5.000 pr. påbegyndt uge pr. manglende årsværk praktikant, som *entreprenøren/rådgiveren* efter nærværende klausul er forpligtet til at beskæftige, indtil *entreprenøren/rådgiveren* har afleveret behørig dokumentation, jf. denne klausuls pkt. 2, 3 og 4, eller
	2. at ophæve kontrakten som misligholdt efter de bestemmelser, som er fastlagt i *AB 18 §§ 59 og 63 med Region Syddanmarks tilføjelser, ændringer og præciseringer/ABT 18 §§ 57 og 61 med Region Syddanmarks tilføjelser, ændringer og præciseringer/ABR 18 § 55.*
9. Såfremt det ved aflevering af opgaven/afslutning af kontrakten kan konstateres at *entreprenøren/rådgiveren* ikke fuldt ud har beskæftiget det krævede antal årsværk praktikant(er), pålægges *entreprenøren/rådgiveren* en bod svarende til DKK 100.000 pr. manglende årsværk praktikant. Såfremt *entreprenøren/rådgiveren* mangler at beskæftige 0,5 årsværk praktikant(er) ifalder denne altså en bod på DKK 50.000.

*VEJLEDNING TIL ENTREPRENØRER/RÅDGIVERE, DER PÅLÆGGES AT BESKÆFTIGE PRAKTIKANTER:*

*I forbindelse med kontraktens udførelse skal entreprenøren/rådgiveren* *godtgøre, at det krævede antal praktikanter er beskæftiget på den aktuelle opgave. Dette sker ved udarbejdelse og vedligeholdelse af en:*

***Praktikplan***

* *Samtidig med fremlæggelse af arbejdsplan skal entreprenøren/rådgiveren* *fremlægge en praktikplan for beskæftigelse af praktikanter på opgaven*
* *På byggemøder/projektmøder oplyser entreprenøren/rådgiveren* *antallet af aktuelt beskæftigede praktikanter som er en særskilt del af den samlede bemanding, og dette noteres af byggelederen/projektlederen i referatet med navns nævnelse*
* *Under udførelsen opdaterer entreprenøren/rådgiveren løbende praktikplanen, når der sker ændringer i bemandingen på opgaven*

*Praktikplanens opfyldelse følges løbende på byggemøder/projektmøder, og håndtering af eventuelle afvigelser aftales i overensstemmelse med kontraktklausulens bestemmelser vedr. sanktioner mv.*

*Praktikplanen skal principielt udformes som nedenstående fiktive eksempel:*

*Bygherre: Region Syddanmark*

*Projekt: XXX*

*Entreprise/Opgave: XXX*

*Entreprenør/Rådgiver: XXX*

*Aftalt krævede årsværk praktikanter beskæftiget på opgaven: 2,6*

*Omregnet til månedlige fuldtidsstillinger: 2,6 x entreprisens/opgavens længde i måneder (her 12 måneder) = 31*

| *Projekt* | *Entreprenør/Rådgiver* | *Måned 1* | *Måned 2* | *Måned 3* | *Måned 4* | *OSV.* | *Måned 12* | *SUM* |
| --- | --- | --- | --- | --- | --- | --- | --- | --- |
| *XXX* | *XXX* | *2,5* | *3* | *3* | *2,5* | *-* | *3* | *31* |

*En måned kan der være 2,5 praktikanter beskæftigede ved, at 2 praktikanter er tilknyttet opgaven hele måneden og 1 praktikant fx først tilknyttes opgaven fra midten af måneden.*